CELEX: 
Language: da
Date: 2019-10-01 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2019/1241 for så vidt angår de nærmere bestemmelser for gennemførelsen af realtidslukninger af fiskeriet efter dybhavsrejer i Skagerrak

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Et af de vigtigste mål med reformen af den fælles fiskeripolitik, der blev indført ved Europa-Parlamentets og Rådets forordning (EU) nr. 1380/2013
                  1
                ("grundforordningen"), er at sikre, at fiskeri- og akvakulturaktiviteter er miljømæssigt bæredygtige på langt sigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, og som bidrager til fødevareforsyningssikkerheden. I forordningen defineres samtidig den overordnede ramme for regionalt samarbejde om bevarelsesforanstaltninger.
            
            
               Forordning (EU) 2019/1241
                  2
               , ved hvilken der i bilag V er fastsat regionale tekniske foranstaltninger for Nordsøen, trådte i kraft den 14. august 2019 og indeholder ingen overgangsforanstaltninger, for så vidt angår proceduren for vedtagelse af delegerede retsakter om ændring af sådanne regionale tekniske foranstaltninger. Den fælles henstilling blev forelagt af Belgien, Danmark, Frankrig, Tyskland, Nederlandene, Sverige og Det Forenede Kongerige og vurderet af STECF, før forordning (EU) 2019/1241 trådte i kraft, og den indeholdt derfor ingen henvisning til forordning (EU) 2019/1241. I betragtning af disse særlige omstændigheder, er Kommissionen dog på grundlag af de oplysninger, som den har til rådighed på nuværende tidspunkt i den fælles henstilling og STECF's vurdering, kommet til den konklusion, at der ikke er noget, der tyder på, at de foreslåede tekniske foranstaltninger ikke skulle opfylde kravene til tekniske foranstaltninger i artikel 15 i forordning (EU) 2019/1241.
            
            
               Ved forordning (EU) 2018/973
                  3
                fastsættes en sådan flerårig plan for demersale bestande i Nordsøen og fiskeriet efter disse bestande. Ved artikel 9 i forordning (EU) 2018/973 tillægges Kommissionen beføjelser til at vedtage delegerede retsakter i overensstemmelse med samme forordnings artikel 16 med henblik på at supplere nævnte forordning vedrørende tekniske foranstaltninger. Sådanne tekniske foranstaltninger kan omfatte specifikationer for fiskeredskaber og regler for deres anvendelse samt begrænsninger af eller forbud mod brugen af visse fiskeredskaber og udøvelsen af fiskeriaktiviteter i bestemte områder eller perioder. 
            
            
               Hvis Kommissionen er blevet tillagt beføjelser til at vedtage foranstaltninger ved hjælp af delegerede retsakter, kan medlemsstater med en direkte forvaltningsmæssig interesse i henhold til artikel 18 i grundforordningen forelægge fælles henstillinger med sigte på at nå målene i de relevante EU-bevarelsesforanstaltninger, flerårige planer eller de specifikke planer for udsmid. Når medlemsstaterne er nået til enighed om en fælles henstilling, kan de foreslå Kommissionen at omsætte den til en delegeret retsakt. 
            
            
               På denne baggrund har Scheveningengruppen vedtaget følgende fælles henstilling med sigte på at gennemføre de foranstaltninger, der er blev opnået enighed om under konsultationerne, og som blev registreret i det godkendte referat fra mødet med Norge i 2018
                  4
               . Disse foranstaltninger er resultatet af samarbejdet i EU-Norge-arbejdsgruppen om tekniske foranstaltninger i Skagerrak og blev drøftet under de formelle konsultationer mellem EU og Norge, der fandt sted den 5. og 6. september 2018 i Göteborg i Sverige, og de er i overensstemmelse med artikel 3 og 4 i aftalen mellem EU og Norge om gensidig adgang til fiskeri i Skagerrak
                  5
               . Den fælles henstilling indeholder forslag om ændring af forordning (EU) nr. 724/2010 af 12. august 2010 om gennemførelsesbestemmelser for realtidslukninger af fiskerier i Nordsøen og Skagerrak
                  6
               .
            
            
               I henhold til grundforordningens artikel 18 nedsatte fiskeridirektørerne i Nordsømedlemsstaterne, som har samarbejdet i Scheveningengruppen siden 2004, i december 2013 en højniveaugruppe og blev enige om et aftalememorandum, hvor gruppens principper og arbejdsmetoder er fastsat. Belgien, Danmark, Frankrig, Tyskland, Nederlandene, Sverige og Det Forenede Kongerige er medlemmer af gruppen. Gruppens formand sidder et år ad gang med Danmark som formand fra den 1. januar 2019 til den 31. december 2019. Ved udarbejdelsen af fælles henstillinger bistås højniveaugruppen af en teknisk gruppe.
            
            
               2.HØRINGER FORUD FOR RETSAKTENS VEDTAGELSE
            
            
               Høringer af interesserede parter
            
            
               Scheveningengruppen er bevidst om vigtigheden af at indhente meningsfyldt input fra interessenterne under udarbejdelsen af fælles henstillinger, som det kræves i henhold til grundforordningens artikel 18, stk. 2. 
            
            
               Der har været regelmæssig og detaljeret inddragelse af interessenterne under EU-Norge-arbejdsgruppens arbejde og konsultationerne mellem EU og Norge om tekniske foranstaltninger i Skagerrak, som førte til denne fælles henstilling. Arbejdsgruppen førte navnlig vidtrækkende drøftelser med medlemmerne af Skagerrak-Kattegat-arbejdsgruppen under Det Rådgivende Råd for Nordsøen (NSAC) og repræsentanter for den norske industri, som er berørt af denne fælles henstilling, særlig under konsultationerne mellem EU og Norge, der fandt sted den 25. april 2018 i Skagen og den 26. maj 2018 i Göteborg. Desuden har repræsentanter for medlemsstaterne deltaget i NSAC's Skagerrak-Kattegat-arbejdsgruppe. 
            
            
               Den 10. juli 2018 fremsendte EU-Norge-arbejdsgruppen et udkast til rapport til høring hos de berørte producentorganisationer inden for fiskerisektoren (for Sverige: Sveriges Fiskares Producentorganisation, Havs- och Kustfiskarnas Producentorganisation, Swedish Pelagic Federation; for Danmark: Danmarks Fiskeriforening Producent Organisation). De berørte producentorganisationers skriftlige kommentarer til udkastet til rapporten blev vedlagt den endelige rapport før konsultationerne mellem EU og Norge i september 2018.
            
            
               Fælles henstillinger
            
            
               I overensstemmelse med proceduren i artikel 18 i forordning (EU) nr. 1380/2013 er den fælles henstilling resultatet af drøftelser mellem de medlemsstater, som har en direkte forvaltningsmæssig interesse. 
            
            
               Den fælles henstilling indeholdt to hovedelementer. 
            
            
               1.Fastsættelse af realtidslukninger for at beskytte unge individer af arten dybhavsreje (Pandalus borealis). Den fælles henstilling omfatter en undtagelse for rejetrawl forsynet med særlige anordninger til at reducere uønskede fangster af ungrejer. Disse elementer er i overensstemmelse med dem, der er angivet i det godkendte referat af konsultationerne mellem EU og Norge, som blev afholdt den 5. og 6. september 2018.
            
            
               2.Udvidelse af listen over fiskeredskaber, der ikke er omfattet af de gældende realtidslukninger, som har til formål at beskytte ungfisk i Nordsøen og Skagerrak. I den fælles henstilling foreslås det at medtage rejetrawl som angivet i punkt 1 ovenfor og at udelukke trawl, der anvendes til at fiske efter jomfruhummer (Nephrops), medmindre de er forsynet med Nordmørerist.
            
            
         
         
            
               Den Videnskabelige, Tekniske og Økonomiske Komité for Fiskeri (STECF) 
            
            
               De vigtigste elementer i den fælles henstilling, der blev forelagt for Kommissionen den 7. marts 2019, blev evalueret på STECF's plenarmøde den 1.-5. Juli 2019 på grundlag af en indledende vurdering
                  7
                og på ad hoc-basis.
            
            
               Hvad angår de specifikke elementer, konkluderede STECF følgende: 
            
            
               Den realtidslukningsordning, der foreslås, har potentielle bevarelsesmæssige fordele i overensstemmelse med målsætningen i forordning (EU) 2018/973. Det vil derfor være fornuftigt at indføre den i Skagerrak efter de specifikationer, der er fastsat i den fælles henstilling, som Scheveningengruppen har forelagt. Effektiviteten af realtidslukningsordningen bør være genstand for nøje overvågning og evalueres efter den revisionsmekanisme, der er fastsat i den fælles henstilling. Ordningen bør omfatte et særligt program til overvågning af kombinationsristen for at sikre, at den til stadighed holder fangsterne af små dybhavsrejer under den udløsende fangstmængde.
            
            
               Forordning (EF) nr. 724/2010 kan ændres, således at fiskeredskaber, der er forsynet med selektionsanordninger, inkluderes i listen over fiskeredskaber, der er undtaget fra realtidslukninger, fordi de er i stand til at holde bifangsterne af fisk under de udløsende fangstmængder, som er fastsat i forordningen. I tilfælde af trawl, der anvendes til fiskeri efter jomfruhummer, og som er forsynet med en selektiv Nordmørerist, afhænger deres effektivitet af bifangstarternes underliggende længdestruktur. Der bør derfor indgå et særligt overvågningsprogram for sådanne redskaber for at sikre, at tærskelniveauerne ikke nås. I erkendelse af nordsøtorskens alvorlige tilstand og Nordmøreristens beviste effektivitet, når det drejer sig om at reducere bifangster af torsk til under en procent af den samlede fangst i fiskeriet efter jomfruhummer, bør anvendelsen af sådanne redskaber fremmes, og medlemsstaterne bør have tilladelse til at indsamle data om, hvor effektive disse anordninger er, når det drejer sig om at reducere fangsterne af ungfisk i forbindelse med realtidslukninger. Hvis dataene peger på, at de udløsende fangstmængder er overskredet, bør anvendelsen af sådanne redskaber ikke længere være tilladt inden for rammerne af de pågældende realtidslukninger. 
            
            
               I henhold til punkt 18.15 i den fælles praktiske vejledning er det muligt på grund af sagens hastende karakter eller af andre praktiske grunde og af forenklingshensyn at medtage bestemmelser i en retsakt, som reelt ville udgøre indholdsmæssige ændringer af en anden retsakt. Sådanne indholdsmæssige ændringer kan vedrøre den anden retsakts anvendelsesområde, dispensationer fra forpligtelserne i den, undtagelser fra retsaktens anvendelsesperiode, m.m. I punkt 18.15.2 anføres det også, at hvis en indholdsmæssig ændring har et meget begrænset anvendelsesområde, er det acceptabelt ikke at foretage en redaktionel ændring i den pågældende retsakt.
            
            
               Kommissionen finder på grundlag af STECF's evaluering og sine tjenestegrenes interne vurdering af de oplysninger, som Scheveningengruppen har fremsendt, at den forelagte fælles henstilling er i overensstemmelse med artikel 18 i forordning (EU) nr. 1380/2013 som anført ovenfor.
            
            
               3.JURIDISKE ASPEKTER AF DEN DELEGEREDE RETSAKT
            
            
               Resumé af forslaget
            
            
               Det vigtigste retlige skridt består i at vedtage foranstaltninger, der er nødvendige for at opfylde forpligtelserne i Unionens miljølovgivning.
            
            
               Det fastsættes i forordningen, hvilke typer fiskeri i bestemte områder som de særlige foranstaltninger skal gælde for. 
            
            
               Retsgrundlag
            
            
               Artikel 15 og 19 i Europa-Parlamentets og Rådets forordning (EU) 2019/1241. 
            
            
               Nærhedsprincippet
            
            
               Forslaget henhører under Den Europæiske Unions enekompetence.
            
            
               Proportionalitetsprincippet
            
            
               Forslaget ligger inden for rammerne af de delegerede beføjelser, der er tillagt Kommissionen ved artikel 15 og 19 i Europa-Parlamentets og Rådets forordning (EU) 2019/1241 og går ikke videre, end hvad der er nødvendigt for at opfylde formålet med nævnte bestemmelse.
            
            
               Reguleringsmiddel/reguleringsform
            
            
               Foreslået retsakt: Kommissionens delegerede forordning.
            
            
               
         
         
            
               KOMMISSIONENS DELEGEREDE FORORDNING (EU) …/…
            
            
               af 1.10.2019
            
            
               om supplerende regler til Europa-Parlamentets og Rådets forordning (EU) 2019/1241 for så vidt angår de nærmere bestemmelser for gennemførelsen af realtidslukninger af fiskeriet efter dybhavsrejer i Skagerrak
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 2019/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005
                  8
               , særlig artikel 15, stk. 2, og 
            
            
               ud fra følgende betragtninger:
            
            
               (1)Den 14. august 2019 trådte en ny forordning, nemlig forordning (EU) 2019/1241 om bevarelse af fiskerressourcerne og beskyttelse af marine økosystemer ved hjælp af tekniske foranstaltninger, i kraft. I bilag V til forordningen fastsættes særlige bestemmelser vedrørende tekniske foranstaltninger på regionalt plan for Nordsøen, Skagerrak og Kattegat, som også omfatter regler om maskestørrelse, dertil knyttede betingelser og bifangster. Ved artikel 15 i forordningen tillægges Kommissionen beføjelser til at vedtage delegerede retsakter for at ændre, supplere, ophæve eller fravige de tekniske foranstaltninger, der er fastsat i bilagene til forordning (EU) 2019/1241, herunder med henblik på realtidslukninger og bestemmelser om flytning af fangstpladser. 
            
            
               (2)Ved forordning (EU) 2019/1241 fastsættes en ramme af tekniske foranstaltninger, som skal bidrage til opfyldelsen af den fælles fiskeripolitiks målsætninger om at fiske på det niveau, der giver det maksimale bæredygtige udbytte, reducere uønskede fangster, eliminere udsmid og bidrage til at opnå en god miljøtilstand som omhandlet i Europa-Parlamentets og Rådets direktiv 2008/56/EF. Sådanne tekniske foranstaltninger bør specifikt bidrage til at beskytte unge marine organismer og gydestimer, ved at der anvendes selektive fiskeredskaber og foranstaltninger med henblik på at hindre uønskede fangster.
            
            
               (3)Forordning (EU) 2019/1241 indeholder ingen overgangsforanstaltninger. For at sikre overensstemmelse mellem denne delegerede forordning, Kommissionens forordning (EU) nr. 724/2010
                  9
                og forordning (EU) 2019/1241, ved hvilken afsnit IV, kapitel IV, afdeling 3, i forordning (EF) nr. 1224/2009
                  10
                ophæves, er det nødvendigt at anvende de betingelser, der er fastsat i forordning (EU) 2019/1241, samtidig med at der tages hensyn til de særlig omstændigheder, der gør sig gældende. 
            
            
               (4)På grundlag af de oplysninger, medlemsstaterne har fremlagt, har Den Videnskabelige, Tekniske og Økonomiske Komité for Fiskeri (STECF) afgivet en positiv vurdering
                  11
                af de oplysninger, som den regionale gruppe fremlagde til at underbygge de tekniske foranstaltninger i den fælles henstilling. Den fælles henstilling blev udarbejde og forelagt af medlemsstaterne og vurderet af STECF, før forordning (EU) 2019/1241 trådte i kraft, og den indeholder derfor ingen henvisning til nævnte forordning. I betragtning af de særlige omstændigheder er Kommissionen dog på grundlag af de oplysninger, som den har til rådighed på nuværende tidspunkt i den fælles henstilling og STECF's vurdering, kommet til den konklusion, at der ikke synes at være noget, som peger på, at de yderligere foreslåede tekniske foranstaltninger ikke skulle opfylde kravene til tekniske foranstaltninger i artikel 15 i forordning (EU) 2019/1241.
            
            
               (5)Hvis medlemsstater med en direkte forvaltningsmæssig interesse i et fiskeri mener, at der er behov for foranstaltninger til at sikre beskyttelsen af stimer af ungfisk gennem realtidslukninger af fiskeriområder, tillægges Kommissionen ved artikel 15, stk. 2, i forordning (EU) 2019/1241 beføjelser til at vedtage sådanne foranstaltninger ved hjælp af delegerede retsakter på grundlag af en fælles henstilling, som de pågældende medlemsstater har forelagt. 
            
            
               (6)I artikel 19 i forordning (EU) 2019/1241 fastsættes specifikke elementer, som en fælles henstilling skal indeholde, når den tager sigte på indførelse af realtidslukninger. 
            
            
               (7)I henhold til artikel 19, stk. 1, litra d), i forordning (EU) 2019/1241 skal en fælles henstilling, der forelægges med henblik på indførelse af realtidslukninger, indeholde kontrol- og overvågningsordninger. I det godkendte referat af konklusionerne fra konsultationerne mellem Den Europæiske Union og Norge af 6. september 2018 fastsættes de procedurer og den prøveudtagningsmetode, der skal anvendes ved indførelsen af realtidslukninger af fiskeriet efter dybhavsrejer (Pandalus borealis) i Skagerrak.
            
            
               (8)Belgien, Danmark, Frankrig, Tyskland, Nederlandene, Sverige og Det Forenede Kongerige har en direkte interesse i spørgsmål vedrørende fiskeriforvaltning i Skagerrak. Efter at have hørt Det Rådgivende Råd for Nordsøen forelagde disse medlemsstater den 7. marts 2019 Kommissionen en fælles henstilling med henblik på en delegeret retsakt til gennemførelse i EU-lovgivningen af foranstaltningerne i det godkendte referat. Den fælles henstilling blev ændret den 26. august 2019.
            
            
               (9)Fiskeriekspertgruppen blev hørt om den fælles henstilling den 31. juli 2019.
            
            
               (10)STECF vurderede, at realtidslukningsordningen har potentielle bevarelsesmæssige fordele i overensstemmelse med målsætningen i forordning (EU) 2018/973
                  12
               .  Ordningen bør derfor indføres i Skagerrak efter de specifikationer, der er fastsat i den fælles henstilling, som Scheveningengruppen har forelagt. Effektiviteten af realtidslukningsordningen bør være genstand for nøje overvågning og evalueres efter den revisionsmekanisme, der er fastsat i den fælles henstilling. I systemet bør der indbygges et særligt program til overvågning af den størrelsesselektive Nordmørekombinationsrist for at sikre, at den til stadighed holder fangsterne af små dybhavsrejer under den udløsende fangstmængde.
            
            
               (11)I den fælles henstilling foreslås det, at det bør være tilladt for fartøjer, der fisker efter dybhavsrejer med bundtrawl med en maskestørrelse på 35-69 mm, som er forsynet med Nordmørerist med højst 19 mm mellem tremmerne, at fortsætte med at fiske efter denne art i områder, der er omfattet af realtidslukninger.
            
            
               (12)Ved Kommissionens forordning (EU) nr. 724/2010
                  13
                fastsættes der gennemførelsesbestemmelser for realtidslukninger af visse typer fiskeri i Nordsøen og Skagerrak. I artikel 7 i forordning (EU) nr. 724/2010 fastsættes, at når procentdelen af ungfisk i en fangst når op på en vis udløsende fangstmængde, forbyder den berørte medlemsstat fiskeri i det pågældende område med andre fiskeredskaber end: flydetrawl, snurpenot, drivgarn og pilke til fiskeri efter sild, makrel og hestemakrel tejner kammuslingeskrabere hildingsgarn. 
            
            
               (13)STECF har foretaget en evaluering af bundtrawl med en maskestørrelse på 35-69 mm, der anvendes til fiskeri efter dybhavsrejer og er forsynet med Nordmørerist med højst 19 mm mellem tremmerne, og har konkluderet, at disse trawl er meget selektive og effektive, når det drejer sig om at reducere bifangster af ungfisk
                  14
               . På baggrund af nævnte rådgivning bør dette fiskeredskab føjes til listen over undtagne fiskeredskaber i artikel 7, stk. 1, i forordning (EF) nr. 724/2010, når det anvendes til fiskeri efter dybhavsrejer.
            
         
         
            
               (14)Selv om STECF bekræfter Nordmøreristens effektivitet, når det drejer sig om at reducere bifangster af ungfisk, bemærker STECF dog endvidere, at når det drejer sig om at minimere fangster af unge individer af arten dybhavsreje, er det stadig nødvendigt at fastslå, hvor effektive redskaber forsynet med en Nordmørekombinationsrist er. På grundlag af STECF's udtalelse bør der oprettes særlige overvågningsprogrammer for at kontrollere, at redskabet til stadighed holder andelen af fangster af unge individer af arten dybhavsreje på et lavt niveau.
            
            
               (15)STECF bekræfter de bevarelsesmæssige fordele ved at anvende redskaber forsynet med Nordmørerist i fiskeriet efter jomfruhummer (Nephrops norvegicus). På baggrund af den forelagte rådgivning og dette fiskeredskabs påviste evne til at minimere bifangster af torsk bør nævnte fiskeredskab føjes til listen over undtagne fiskeredskaber i artikel 7, stk. 1, i forordning (EF) nr. 724/2010, når det anvnedes til fiskeri efter jomfruhummer.
            
            
               (16)STECF bemærker dog, at effektiviteten af sådanne anordninger i fiskeriet efter jomfruhummer afhænger af længdestrukturen hos de bifangstarter, redskaberne kommer i kontakt med under fiskeriet, og at denne struktur vil afgøre, om de udløsende fangstmængder nås. For at sikre, at dette redskab til stadighed holder bifangsterne af unge organismer under den udløsende fangstmængde, og for at give medlemsstaterne mulighed for at indsamle yderligere data som anbefalet af STECF, bør fiskeriet med sådanne redskaber i lukkede områder være omfattet af et særligt overvågningsprogram. 
            
            
               (17)For så vidt angår indholdet finder Kommissionen på baggrund af ovenstående resultater, at det er en pragmatisk, men samtidig forsigtig tilgang til fiskeriforvaltning at tilføje dette redskab til listen over undtagne fiskeredskaber i artikel 7, stk. 1, i forordning (EF) nr. 724/2010 med henblik på at tillade midlertidige undtagelser, da dataindsamlingen ellers ikke vil være mulig. Desuden har Nordmøreriste, der anvendes i fiskeriet efter jomfruhummer, bevist deres evne til at reducere bifangster af torsk til meget lave niveauer. I betragtning af den tilstand, som torskebestanden i Nordsøen befinder sig i på nuværende tidspunkt, mener Kommissionen derfor, at det er ønskeligt at anvende sådanne redskaber for at reducere uønskede fangster af torsk mest muligt.
            
            
               (18)Eftersom den beføjelsesbestemmelse i afsnit IV, kapitel IV, afdeling 3, i forordning (EF) nr. 1224/2009
                  15
               , på grundlag af hvilken Kommissionens forordning (EU) nr. 724/2010 blev vedtaget, er ophævet ved forordning (EU) 2019/1241, hvilket betyder, at det ikke længere er muligt at ændre forordning (EU) nr. 724/2010, og eftersom det er nødvendigt at fastsætte bestemmelser om gennemførelsen af foranstaltningerne i det godkendte referat som forelagt i den fælles henstilling, bør de nødvendige ændringer vedtages, ved at der fastsættes en bestemmelse herom ved nærværende delegerede forordning. 
            
            
               (19)De foranstaltninger, der foreslås i den fælles henstilling, er i overensstemmelse med artikel 18, stk. 3, i forordning (EU) nr. 1380/2013 og artikel 15, stk. 2, 4 og 5, og artikel 19 i forordning (EU) 2019/1241 og kan derfor indgå i nærværende forordning —
            
            
                 
            
            
               VEDTAGET DENNE FORORDNING:
            
            
               Artikel 1
            
            
               Genstand
            
            
               Ved denne forordning fastsættes der gennemførelsesbestemmelser for realtidslukninger af fiskeriet i Skagerrak med henblik på at beskytte unge individer af arten dybhavsreje (Pandalus borealis).
            
            
               Artikel 2
               Definitioner
            
            
            
               I denne forordning forstås ved:
            
            
               (a)"Skagerrak": farvandet, der afgrænses mod vest af en ret linje fra Hanstholm fyr til Lindesnes fyr og mod syd af en ret linje fra Skagen fyr til Tistlarna fyr og herfra til det nærmeste punkt på den svenske kyst
            
            
               (b)"træk": handlingen mellem udsætningen og indhalingen af et net
            
            
               (c)"fælles ressourceanvendelsesplan": en plan, der er opstillet inden for rammerne af et specifikt kontrol- og inspektionsprogram, som er oprettet i henhold til artikel 95 i Rådets forordning (EU) nr. 1224/2009
            
            
               (d)"unge individer af arten dybhavsreje": eksemplarer af dybhavsrejer (Pandalus borealis) med en rygskjoldslængde på mindre end 14,8 mm. Rygskjoldslængden måles som rygskjoldets længde målt parallelt med midterlinjen fra en af øjenhulernes bagkant til midten af den bageste kant af rygskjoldet
            
            
               (e)"Nordmørerist": en selektionsanordning, der indsættes i et trawl, og som består af en skråt stillet rist med en flugtudgang. Rejer og jomfruhummere kan passere anordningen, mens den udelukker uønskede bifangster af fisk ved at lede dem ud ad flugtudgangen.
            
            
               Artikel 3
            
         
         
            
               Udløsende fangstmængde
            
            
               Den andel, der udløser realtidslukning af fiskeriet i henhold til denne forordning, er 20 vægtprocent unge individer af arten dybhavsrejer af den samlede fangst af dybhavsrejer i et træk.
            
            
               Artikel 4
            
            
               Inspektioner 
            
            
               1.Overvågningen af de udløsende fangstmængder foregår ved hjælp af inspektioner til havs, som foretages af de kompetente kontrolmyndigheder på fiskerfartøjer, der fisker efter dybhavsrejer (Pandalus borealis) med bundtrawl med en maskestørrelse på mindst 32 mm.
            
            
               2.Kystmedlemsstaten og/eller den medlemsstat, der deltager i den fælles operation inden for rammerne af en fælles ressourceanvendelsesplan, fastlægger områder og tidsrum, hvor der er risiko for at nå den udløsende fangstmængde. 
            
            
               3.Der foretages inspektioner, særlig i de områder, der er fastlagt i henhold til stk. 2, for at måle, om procentdelen af unge individer af arten dybhavsreje når den udløsende fangstmængde.
            
            
               4.Kontrolmyndighederne kontrollerer fangster af dybhavsrejer ved anvendelse af den stikprøveprocedure, der er angivet i bilag I.
            
            
               5.Oplysninger om inspektionen og mængden af unge individer af arten dybhavsreje, der er konstateret i stikprøven, registreres i en prøverapport som angivet i bilag II. Prøverapportformularen i bilag II udfyldes behørigt, umiddelbart efter at prøven er blevet målt.
            
            
               6.Hvis mængden af dybhavsrejer i et træk er mindre end 100 kg, danner trækket ikke grundlag for at anbefale en lukning.
            
            
               Artikel 5
            
            
               Meddelelser om udløsende fangstmængde
            
            
               1.Når resultaterne af de stikprøver, der er indsamlet i henhold til artikel 4, stk. 4, fra mindst to træk, og som er taget inden for et tidsrum på 96 timer, viser, at mængden af unge individer af arten dybhavsreje når den udløsende fangstmængde, udfyldes de(n) prøverapport(er), der er omhandlet i artikel 4, stk. 5, straks og sendes til kystmedlemsstatens kontaktpunkt, som undersøger, om der bør indføres en realtidslukning. Overførslen af prøverapporterne kan suppleres med en anbefaling fra de kontrolmyndigheder, der er ansvarlige for inspektionerne, om at indføre en realtidslukning.
            
            
               2.Hvis andelen af unge individer af arten dybhavsreje udgør mere end 40 % af den samlede fangst af denne art, kan kontrolmyndighederne anbefale en realtidslukning på grundlag af en enkelt stikprøve.
            
            
               Artikel 6
            
            
               Lukning af fiskeriet
            
            
               1.På grundlag af de prøverapporter, der er omhandlet i artikel 4, stk. 4, kan den berørte kystmedlemsstat forbyde fiskeri efter dybhavsrejer med bundtrawl med en maskestørrelse på mindst 32 mm i et område, der er afgrænset i overensstemmelse med artikel 7 ("det lukkede område").
            
            
               2.Uanset stk. 1 kan trawlere, der fisker efter dybhavsrejer med en størrelsesselektiv Nordmørerist som omhandlet i bilag III, få tilladelse til at fiske efter dybhavsrejer i det lukkede område. Fartøjer, der ønsker at gøre brug af nævnte undtagelse, meddeler deres hensigt herom og brug af redskaber til kystmedlemsstatens fiskeriovervågningscenter, før de sejler ind i det lukkede område.
            
            
               3.Fartøjer, der anvender en størrelsesselektiv Nordmørerist som omhandlet i bilag III og fisker inden for et lukket område, er omfattet af et særligt overvågningsprogram, som oprettes af medlemsstaterne med henblik på at kontrollere andelen af unge individer af arten dybhavsreje af de samlede fangster af arten. Resultaterne af programmerne fremsendes til Kommissionen senest seks måneder efter programmets startdato og tolv måneder derefter.
            
            
               4.Hvis det i forbindelse med inspektionen af et fartøj, der anvender en størrelsesselektiv Nordmørerist som omhandlet i bilag III i et lukket område, konstateres, at fangsten af unge individer af arten dybhavsreje når den udløsende fangstmængde, forlader fartøjet det lukkede område i resten af forbudsperioden. 
            
         
         
            
               5.Fartøjet kan dog vende tilbage til det lukkede område efter at have tilpasset redskaberne og blive i området, forudsat at det opnår tilladelse fra de kompetente kontrolmyndigheder. I så fald kontrolleres fartøjets næste træk af kontrolmyndighederne for at sikre, at fangsten af unge individer af arten dybhavsreje ikke når den udløsende fangstmængde.
            
            
               Artikel 7
            
            
               Det lukkede områdes geografiske udstrækning
            
            
               Det lukkede områdes geografiske afgrænsning fastsættes på grundlag af følgende kriterier:
            
            
               (a)Ved afgrænsningen af området tages der særlig hensyn til ruterne for de træk, som førte til afgørelsen om lukning, tillige med dybdekurverne, fangstsammensætningen og fiskeriaktiviteten;
            
            
               (b)Det lukkede område må ikke overstige 50 kvadratsømil.
            
            
               Artikel 8
            
            
               Realtidslukningens varighed
            
            
               1.Realtidslukningen træder i kraft kl. 24.00 UTC på den dag, hvor afgørelsen træffes. Vedtagelsen af afgørelsen bør tilrettelægges på et tidspunkt, som giver tilstrækkelig tid til at informere fartøjer, der fisker i nærheden af området, jf. artikel 7.
            
            
               2.Området lukkes i 14 dage, hvorefter den automatisk ophører med at gælde ved midnat UTC.
            
            
               Artikel 9
            
            
               Nabokyststater 
            
            
               1.Kystmedlemsstater kan søge at samarbejde med nabokyststater om at indføre en realtidslukning på grundlag af stikprøveresultater fra begge sider af grænsen.
            
            
               2.Hvis det område, der skal lukkes, strækker sig over et område eller farvande, der hører under to eller flere kystmedlemsstaters højhedsområde eller jurisdiktion, meddeler kystmedlemsstaten straks den tilgrænsende kystmedlemsstat og de tilgrænsende tredjelande resultaterne og afgørelsen om at lukke det relevante område. Nabokyststaten kan derefter overveje at lukke sine farvande.
            
            
               3.En kystmedlemsstat kan opfordre nabokyststater til på dens vegne at tage stikprøver i farvande, der hører under deres højhedsområde eller deres jurisdiktion.
            
            
               Artikel 10
            
            
               Oplysninger
            
            
               1.Efter at have truffet afgørelse om en realtidslukning i overensstemmelse med artikel 6 skal kystmedlemsstaten straks: 
            
            
               (a)offentliggøre en meddelelse om realtidslukningen på sit websted med et kort, koordinater og de(n) stikprøve(r), der ligger til grund for afgørelsen, og
            
            
               (b)så vidt muligt underrette fartøjer i nærheden af området og
            
         
         
            
               (c)underrette Norges fiskeridirektorat, Kommissionen og fiskeriovervågningscentrene i de relevante medlemsstater og tredjelande, hvis fiskerfartøjer har tilladelse til at fiske i det pågældende område. Meddelelsen skal indeholde oplysninger om, på hvilket tidspunkt og hvilken dato lukningen træder i kraft, koordinaterne, der afgrænser det lukkede område, og den relevante internetadresse med yderligere oplysninger. 
            
            
               2.Medlemsstaterne træffer de nødvendige foranstaltninger til at sikre, at deres fiskeriovervågningscentre underretter de fartøjer, der fører deres flag, og som berøres af realtidslukningen.
            
            
               3.Den berørte kystmedlemsstat sender på anmodning Kommissionen de detaljerede prøverapporter og begrundelser, der ligger til grund for den realtidslukning, som der er truffet afgørelse om i overensstemmelse med artikel 7.
            
            
               Artikel 11
            
            
               Bundtrawlere med Nordmøreriste
            
            
               1.
                     Uanset artikel 7 i forordning (EU) nr. 724/2010 er bundtrawlere, der anvender følgende redskaber, undtaget fra forbuddet mod fiskeri, hvis de opfylder de betingelser, der er angivet i nævnte bestemmelse:
            
            
               — bundtrawl med en maskestørrelse på mindst 32 mm, der anvendes til fiskeri efter dybhavsrejer (Pandalus borealis) og er forsynet med en Nordmørerist med højst 19 mm mellem tremmerne uden en anordning, der holder fisk tilbage
            
            
               — bundtrawl med en maskestørrelse på over 70 mm, der anvendes til fiskeri efter jomfruhummer (Nephrops norvegicus) og er forsynet med en Nordmørerist med højst 35 mm mellem tremmerne uden en anordning, der holder fisk tilbage.
            
            
               2.
                     Flagmedlemsstater, hvis fartøjer anvender de i stk. 1 omhandlede redskaber og fisker i et område, der er omfattet af en realtidslukning, opretter et særligt overvågningsprogram for at kontrollere, at fangsterne ikke når den udløsende fangstmængde. Hvis fangsterne når den udløsende fangstmængde, skal fartøjerne forlade det lukkede område for resten af forbudsperioden. Resultaterne af programmerne fremsendes til Kommissionen senest seks måneder efter programmets startdato og derefter hver 12. måned. Hvis resultaterne af sådanne programmer viser, at fangsterne overstiger de udløsende fangstmængder, er disse redskaber ikke længere undtaget.
            
            
            
               Artikel 12
            
            
               Denne forordning træder i kraft på syvendedagen efter offentliggørelsen i Den Europæiske Unions Tidende.
            
            
               Den anvendes fra den 1. januar 2020.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 1.10.2019.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 354 af 28.12.2013, s. 22.
               
               
                  
                     (2)
                  
                        EUT L 198 af 25.7.2019, s. 105.
               
               
                  
                     (3)
                  
                        EUT L 179 af 16.7.2018, s. 1.
               
               
                  
                     (4)
                  
                        Godkendt referat af fiskerikonsultationerne mellem Den Europæiske Union og Norge om tekniske foranstaltninger i Skagerrak. Göteborg, den 6. september 2018.
               
               
                  
                     (5)
                  
                        Aftale mellem Den Europæiske Union og Kongeriget Norge om gensidig adgang til fiskeri i Skagerrak for fartøjer, der fører Danmarks, Norges og Sveriges flag.
               
               
                  
                     (6)
                  
                        EUT L 213 af 13.8.2010, s. 1.
               
               
                  
                     (7)
                  
                        DG MARE ad hoc-kontrakt nr. STECF 19-15.
               
               
                  
                     (8)
                  
                        EUT L 198 af 25.7.2019, s. 105.
               
               
                  
                     (9)
                  
                        Kommissionens forordning (EU) nr. 724/2010 af 12. august 2010 om gennemførelsesbestemmelser for realtidslukninger af fiskerier i Nordsøen og Skagerrak (EUT L 213 af 13.8.2010, s. 1).
               
               
                  
                     (10)
                  
                        Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 43 af 22.12.2009, s. 1).
               
               
                  
                     (11)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (12)
                  
                        Europa-Parlamentets og Rådets forordning (EU) 2018/973 af 4. juli 2018 om en flerårig plan for demersale bestande i Nordsøen og fiskeriet efter disse bestande med nærmere bestemmelser for gennemførelsen af landingsforpligtelsen i Nordsøen og om ophævelse af Rådets forordning (EF) nr. 676/2007 og (EF) nr. 1342/2008.
               
               
                  
                     (13)
                  
                        Kommissionens forordning (EU) nr. 724/2010 af 12. august 2010 om gennemførelsesbestemmelser for realtidslukninger af fiskerier i Nordsøen og Skagerrak (EUT L 213 af 13.8.2010, s. 1).
               
               
                  
                     (14)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (15)
                  
                        Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 43 af 22.12.2009, s. 1).
               
            
      
    ---documentbreak--- 
      
         
         
            
               BILAG 
            
            
               Bilag I — Stikprøvemetode
            
            
               Prøverne udtages og måles i overensstemmelse med følgende bestemmelser:
            
            
               1. Prøverne udtages og måles så vidt muligt i tæt samarbejde med fiskerfartøjets fører og besætning. Fartøjsføreren og besætningen tilskyndes til at deltage i processen. De tilskyndes også til at dele alle oplysninger, som kan være relevante for afgrænsningen af et lukket område.
            
            
               2. Den samlede fangst i et træk danner grundlag for skønnet af fangstsammensætningen.
            
            
               3. Der udtages en prøve efter følgende procedure:
            
            
               a)
                     Prøven udtages på en sådan måde, at den afspejler sammensætningen af fangsten af dybhavsrejer i trækket. For at opnå dette hjælper skipperen eller den af skipperen udpegede person til med udtagelse af prøven. 
            
            
               b)
                     Prøven er på mindst 2 kg eller 1 liter dybhavsrejer. 
            
            
               4. Mængden af dybhavsrejer under den udløsende fangstmængde beregnes som en procentdel af det samlede antal dybhavsrejer i stikprøven.
            
            
               5. Prøverapportformularen i bilag II udfyldes på behørig vis, umiddelbart efter at prøven er blevet målt.
            
            
               
            
               Bilag II 
            
            
                     
                        REALTIDSLUKNINGER — PRØVERAPPORT TIL KYSTSTATEN
                     
                  
               
                     
                        Dybhavsrejer i forhold til udløsende længde.
                     
                  
               
                     
                        Oplysninger om inspektionen/observationen
                     
                  
                  
                     
                        Inspektionsplatform
                     
                  
                  
                     
                        Inspektørens/observatørens navn
                     
                  
                  
                     
                        Inspektørens/observatørens navn
                     
                  
                  
                     
                        Dato og klokkeslæt (1) for inspektionen/observationen
                     
                  
                  
                     
                        Position (2) for inspektionen/observationen
                     
                  
               
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
               
                     
                        Oplysninger om fiskerfartøjet
                     
                  
                  
                     
                        Navn
                     
                  
                  
                     
                        Radiokaldesignal
                     
                  
                  
                     
                        Registreringsnummer
                     
                  
                  
                     
                        Flagstat
                     
                  
                  
                     
                        Redskabstype
                     
                     
                        Enkelt/Dobbelt
                     
                  
                  
                     
                        Maskestørrelse mm
                     
                  
               
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
               
                     
                        Selektive foranstaltninger
                     
                  
                  
                     
                        Rist (til sortering af dybhavsrejer)
                     
                  
                  
                     
                        Afstand mellem ristens tremmer, i mm
                     
                  
                  
                     
                        Andet
                     
                  
                  
                     
                  
                  
                     
                        Opsamlingspose
                     
                  
                  
                     
                        Opsamlingsposens maskestørrelse
                     
                  
               
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
               
                     
                        Oplysninger om fiskeriet 
                     
                  
                  
                     
                        Start
                     
                  
                  
                     
                        Dato og klokkeslæt (1)
                     
                  
                  
                     
                        Position (2)
                     
                  
                  
                     
                  
                  
                     
                  
               
                     
                  
                  
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
               
                     
                  
                  
                     
                        Stop
                     
                  
                  
                     
                        Dato og klokkeslæt (1)
                     
                  
                  
                     
                        Position (2)
                     
                  
                  
                     
                        Fiskeriets varighed (3)
                     
                  
                  
                     
                         
                     
                  
               
                     
                  
                  
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
                  
                     
                         
                     
                  
               
                     
                        Fangstoplysninger 
                     
                  
                  
                     
                        Anslået samlet fangst i trækket (kg)
                     
                  
                  
                     
                         
                     
                  
               
                     
                  
                  
                     
                        Anslået samlet fangst af dybhavsrejer i trækket (kg)
                     
                  
                  
                     
                  
               
                     
                  
                  
                     
                        Størrelse af prøven af dybhavsrejer (kg/liter)
                     
                  
                  
                     
                         
                     
                  
               
                     
                  
                  
                     
                        Samlet antal dybhavsrejer i prøven
                     
                  
                  
                     
                         
                     
                  
               
                     
                  
                  
                     
                        Antal dybhavsrejer i prøven, der er mindre end den udløsende længde
                     
                  
                  
                     
                         
                     
                  
               
                     
                  
                  
                     
                        Procentdel undermålersdybhavsrejer (antal under den udløsende længde/samlet antal)
                     
                  
                  
                     
                         
                     
                  
               
                     
                        Observationer og supplerende oplysninger
                     
                  
                  
                     
                        Supplerende oplysninger fra andre kilder, f.eks. fartøjets fører.
                     
                  
               
                     
                        Inspektør 
                           Underskrift
                     
                  
                  
                     
                        Ikke påkrævet, hvis rapporten udfyldes elektronisk og sendes til kyststaten pr. e-mail.
                     
                     
                  
               
                     
                        (1) dd/mm/åå tt mm (lokal tid 24 timer).
                           (2) f.eks. 56°24'N 01°30'E.
                           (3) tt mm.
                     
                  
               
               Bilag III - Selektiv rist i fiskeriet efter dybhavsreje, som må bruges i det realtidslukkede område
            
            
            
               Bundtrawl med en maskestørrelse i forlængelsesstykket og fangstposen på mindst 35 mm, forsynet med en sorteringsrist med højst 19 mm mellem tremmerne i ristens øverste del og mindst 9,5 mm mellem tremmerne i ristens nederste del. Bag ristens nederste del befinder der sig en åben udgang til havbunden. Bag sorteringsristen er maskestørrelsen mindst 35 mm.